སྐད་ཆ་གང་བཤད་ཀྱང༌།།དྲང་བདེན་ཡིད་རྟོན་གཙོ།།རྫུན་དང་གཡོ་སྒྱུའི་ཚིག།ནམ་ཡང་སྨྲ་མི་བྱ།།འཆོལ་གཏམ་མང་བ་ལས།།སྐད་ཆ་ཉུང་ན་དགའ།།ཁ་ཚིག་དོན་གནས་ལས།།བསླུ་ཚིག་སྨྲ་མི་བྱ།།ཁ་ཡག་ཚིག་སྙན་དང༌།།མ་རབས་ཐ་ཆད་པའི།།གྲོང་ཚིག་གཏམ་ངན་སོགས།།ནམ་ཡང་སྨྲ་མི་བྱ།།གནས་ལུགས་མ་མཐོང་བར།།གང་འདོད་བཤད་མི་རུང༌།།ཁུངས་དག་མ་ཤེས་པར།།གཞན་ལ་བསྒྲག་མི་བྱ།།ཡང་དག་མིན་པའི་དོན།།རང་དགར་ཁས་མི་བླངས།།རང་དགར་ཁས་བླངས་ན།།འཇུག་ལྡོག་གཉིས་ཀ་དཀའ།།སྐད་ཆ་འཆད་པའི་དུས།།གསལ་དག་ལྷོད་ཆགས་དགོས།།ཧ་ཅང་མགྱོགས་པ་དང༌།།ལྡབ་ལྡིབ་སོགས་མི་བྱ།།འདི་བཟང་འདི་ངན་ཞེས།།སྐྱོན་ཡོན་མི་བརྗོད་ཅིང༌།།རང་དང་འབྲེལ་མེད་པའི།།བྱ་བར་འཇུག་མི་བྱ།།གཞན་ཡོན་མཐོང་བའི་ཚེ།།དེ་ཡི་རྗེས་བསྙེག་བསམ།།ད་དུང་ཐག་རིང་ཡང་།།རིམ་གྱིས་དེ་རྗེས་ཟིན།།གཞན་སྐྱོན་མཐོང་བའི་ཚེ།།རང་ལ་ཡོད་མེད་བརྟག།རང་སྐྱོན་ཡོད་ན་བཅོས།།མེད་ན་བག་ཟོན་བྱ།།སྤྱོད་བཟང་ཤེས་རིག་དང༌།།ལག་རྩལ་ཡོན་ཏན་རྣམས།།གཞན་ལྟར་མི་ལྡན་ན།།རང་ལ་བསྐུལ་ཏེ་བསྐྲུན།།ལུས་ཀྱི་ཆས་གོས་དང༌།།བཟའ་བཏུང་ཡོ་བྱད་སོགས།།གཞན་ལྟར་མི་ལྡན་ན།།སེམས་པ་སྐྱོ་མི་བྱ།།སྨད་ན་ཁྲོ་འགྱུར་ཞིང༌།།བསྟོད་ན་དགའ་འགྱུར་བའི།།མི་ལ་གྲོགས་ངན་འདུ།།གྲོགས་བཟང་བྲེད་ནས་འགྲོ།བསྟོད་ན་སྐྲག་འགྱུར་ཞིང༌།།སྨད་ན་དགའ་འགྱུར་བའི།།མི་ལ་དམ་པ་རྣམས།།རིམ་གྱིས་འདུ་བར་འགྱུར།།མ་བརྟགས་བྱ་ངན་བྱས།།དེ་ལ་ནོར་འཁྲུལ་ཟེར།།བསམ་བཞིན་བྱ་ངན་བྱས།།དེ་ནི་མི་དགེ་ཡིན།།རང་སྐྱོན་བཅོས་གྱུར་ན།།ཡོན་ཏན་འཕེལ་བར་འགྱུར།།རང་སྐྱོན་བཀབ་གྱུར་ན།།ཉེས་པ་ཇེ་ཆེར་འགྲོ།